Palamedes (Grieks: Παλαμήδης) is in die Griekse mitologie die seun van die seeheld Nauplius en ’n prinses van Kreta, Klumene. Hy het in die Trojaanse Oorlog aan die kant van die Grieke teen Troje geveg. Nadat Paris vir Helena na Troje geneem het, het Agamemnon Palamedes na Itaka gestuur om Odusseus te gaan haal, omdat hy een van dié was wat belowe het om Helena en Menelaos se huwelik te verdedig. Odusseus wou nie die eed nakom nie en het sy lande geploeg met ’n donkie en ’n os voor dieselfde ploeg, wat veroorsaak het dat die ploeg woes heen en weer geruk het omdat die diere nie ewe groot was nie. Palamedes het vermoed wat aan die gang was en het Odusseus se babaseun Telemachos voor die ploeg geplaas. Odusseus het ophou ploeg en gewys hy is by sy volle sinne. Antieke bronne verskil oor die omstandighede om Palamedes se dood. Odusseus het Palamedes nooit vergewe dat hy sy seun se lewe in gevaar gestel en hom gedwing het om aan die oorlog deel te neem nie.